Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 200/07)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ΡΟΔΙ ΕΡΜΙΟΝΗΣ“ (RODI ERMIONIS)

ELi nr: PDO-GR-02389 – 12.1.2018

KPN (X) KGT ( )

1. Nimetus(ed)

„Ρόδι Ερμιόνης“ („Rodi Ermionis“)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Rodi Ermionis“ tähistatakse Ermionida omavalitsusüksuses kasvatatava ja sellelt nime saanud granaadipuuliste perekonda kuuluva hariliku granaadipuu (Punica granatum L.) sordi ’Ermioni’ vilja. See on granaadipuu kohalik ökotüüp, mis on aja jooksul loodusliku valiku teel kohanenud sealsete ilmastikutingimustega ja seal tegutsevate tootjate kasvatamismeetoditega. Neist puudest saadakse ka paljundusmaterjali sealsete uute istikute jaoks.

Turustatavatel küpsetel viljadel on järgmised omadused.

1. Morfoloogilised tunnused: — kuju: ümar. Koor on õhuke, nahkjas, pehme ja läikiv. Sees on seemned, millel on keskmise suurusega poolpuitjad pehmed tuumad, mis purunevad närides kergesti; — värvus: koor võib olla kollakasroosa kuni punane (olenevalt sellest, kui palju päikest see on saanud). Seemned on roosad kuni punased.

2. Organoleptilised omadused: magusa ja hapu tasakaalus suhtest tuleneb viljamagus maitse. Seemned on magusad ja pehmed ning tuum puruneb närimisel kergesti.

3. Füüsikalis-keemilised omadused: — suhkrusisaldus (Brix): vähemalt 15° — happesus (% sidrunhapet): kuni 0,4.

Toodet müüakse värske puuviljana ja pakendatud söögivalmis granaatõuna seemnetena.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Toodet „Rodi Ermionis“ toodetakse Ermionida omavalitsusüksuses, mis asub Kreeka Peloponnesose piirkonna Argolida piirkonnaüksuses. Argolise prefektuuri idaosas asuv Ermionida omavalitsus koosneb Kranidi, Ermioni ja Portocheli linnast koos neid ümbritsevate aladega ning Koilada, Didyma, Fournoi, Thermisia ja Iliokastro külast. Sellest läänes asub Argolise laht ja lõunas Myrtooni meri.

5. Seos geograafilise piirkonnaga

Määratletud piirkond on suhteliselt tasase pinnasega poolsaar. Kohalikku mikrokliimat mõjutavad ala põhjapiiril asuv 1 121 meetri kõrgune Didymo mägi (Argolida kõrguselt teine mägi), ala ida- ja kirdepiiril asuv Aderese mäestik ning Ermionida omavalitsuse lõuna- ja läänepiiril asuv meri.

Aasta lõikes iseloomustab Ermionida kliimat alljärgnev:

— ei esine äärmuslikke temperatuure: talvel ei ole peaaegu kunagi külma ning suved on pikad ja mõõdukalt kuni väga soojad;

— päevased ja öised temperatuurid ei ole väga erinevad;

— palju selgeid päikeselisi ilmu;

— vähe vihma ning väike suhteline õhuniiskus kevadel ja sügisel (septembris ja oktoobris).

Toode „Rodi Ermionis“ on tunnuslik ja ainulaadne, otseselt seotud oma kasvukohaga, sest lõpptoote omadused olenevad konkreetsest kliimast ja viljelusmeetoditest.

Granaatõuna „Rodi Ermionis“ on Ermionis kasvatatud aastakümneid. See vili kannab endise Ermioni valla nime just sellepärast, et seal see aretati ja edukalt ka kohanes.

„Rodi Ermionis“ on kohalik ökotüüp, sest on piirkonnaga hästi kohanenud ning internetis, ajakirjades ja mujal meedias nimetatakse seda Ermioni sordiks. See on aja jooksul välja kujunenud kohalik sort: kasvatajad valivad jätkuvalt soovitud omadustega taime ja paljundavad seda vegetatiivselt. Kohaliku sordi eritunnus on pehme tuum. Kreeka taimearetus- ja geneetiliste ressursside instituudi heitlehiste viljapuude osakond Náousas uuris erinevaid olulisi granaatõuna genotüüpe, mis koguti riigi eri osadest ja mida soovitatakse kasvatada. Uuriti ka toodet „Rodi Ermionis“, mille kohta uuringus mainitakse, et erinevalt teistest, kõva või poolkõva tuumaga granaatõuntest, on selle tuum pehme.

Toodet „Rodi Ermionis“ iseloomustavad ka magus maitse ja nõtke koor, mis on ilmastiku ja viljelusmeetodite tulemus.

Konkreetsemalt on magus maitse tingitud sellest, et pakase puudumise tõttu saab taimed kujundada suurema lehepinna ja tõhusa fotosünteesivõimega puudeks. Sellega tagatakse puudes suurem õhustatus ja viljadele rohkem päikest. Sellistes tingimustes suureneb viljade suhkrusisaldus ja kiireneb hapete lagunemine, millest tuleneb nende tasakaalus magusus. Suhkrusisaldus (lahustuva kuivainena) peab olema vähemalt 15 °Bx ja happesus alla 0,4 sidrunhappeprotsendi.

Náousa heitlehiste viljapuude osakonnas mõõdeti ka toote „Rodi Ermionis“ ja teiste granaatõunte suhkrusisaldust ja happesust. Toote „Rodi Ermionis“ mahl oli kõige magusam, sest sellel on suur suhkrusisaldus ja väike happesus.

Nõtke koor võib küll tihti lõheneda, aga määratletud geograafilises piirkonnas ei juhtu seda tänu kohalikele looduslike oludele ja viljelusmeetoditele. Tootjate pikaaegsed kogemused toote „Rodi Ermionis“ kasvatamisel on neid suunanud erilise kastmistehnika kasutamisele, mispärast aastatepikkust kasvatamist ja taimede jälgimist on märgata lasknud, et selle tõttu viljumine paraneb ja viljad ei lõhene. Õitsemise ja viljumise ajal (mais) granaadipuid ei kasteta, mistõttu on tolmeldamine edukam, viljumine parem ja noored viljad stabiilsemad. Tänu kuum-kuivadele tingimustele ja viljelusmeetodile ei lõhene vilja nõtke koor kuigi tihti. Suvel ja varasügisel enne saagikoristust kastetakse puid, et pinnases oleks piisavalt niiskust. Sellega aidatakse hoida koor nõtkena ja takistatakse edukamalt lõhenemist, sest seda põhjustavate ootamatute muutuste eest kaitsev paindlik koor saab ühtlaselt areneda. Seda soodustab ka päevase ja öise temperatuuri vähene erinevuse kogu aasta vältel ning vähe sademeid sügisel, viljade küpsemise ajal.

Vilju koristatakse väga ettevaatlikult ja alati käsitsi, kasutades spetsiaalseid aiakääre või päris käsitsi, sest toote „Rodi Ermionis“ koor on pehme ja õhuke ning võib kergesti muljuda saada. Nii väheneb kahjustada saamise oht ja koristusjärgne saastumine ning tagatakse viljade väga hea kvaliteet.

Ermionida keskkonnaseisundist tulenevad toote „Rodi Ermionis“ iseloomulikud omadused, mis eristavad seda teistest granaatõuntest ning mis on tarbija konkreetsetele vajadustele ja eelistustele vastava tootena võimaldanud turul omandada silmapaistva maine. Ermionida omavalitsus koos granaatõunakasvatajate ja kohalike asutustega on alates 2011. aastast korraldanud Ermioni granaatõunafestivali, mil linn ära ehitakse ning jagatakse granaatõunu Ermioni sadamas ja kauplustes, granaatõuntest valmistatakse palju erinevaid tooteid (toidud, maiustused ja liköör) ja pakutakse neid üldsusele; korraldatakse ka kultuuri- ja teadusüritusi.

Viide spetsifikaadi avaldamisele

(määruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/2020/prodiagrafes_rodi_ermioni290120.pdf

(1) ELT L 343, 14.12.2012, lk 1.